  Майя Бывальцева Гурт возёс но переработка удысын ужасьёслэн нуналзылы сӥзем меӵак эфир дыръя Грак ёросысь «Родина» возёсысь ӧнерчиос Удмуртилэсь тӧрозэ Александр Бречаловез Вуж Эгра гуртын нылпи садэн но фельдшер-акушер пунктэн лулчеберетъя но спортъя огъет пуктыны луонлыкез эскерыны куризы. Со сярысь улосвыл тӧролэн но кивалтэтлэн пресс-службазы ивортӥз. Кооперативлэсь вормонъёссэ умой лыдпусъёсын гинэ ӧвӧл, ёросысь мерлык но лулчеберет юртъёсты выльдыны юрттэмен но юнматэммы потэ. Ӵектонмес кылӥзы ке, «Родина» СПК Вуж Эграын но Пуклёын ӵектосъёслы коньдонэн валче юрттыны дась Сергей Петров, «Родина» гурт возёслэн кивалтӥсезУдмуртилэн тӧроез со пумысен косон элькунысь лэсьтӥськонъя, жилищно-коммунальной возёсъя но дыкужымъя министерстволы сётэмын ни шуыса пусйиз. Вуж Эграын лулчеберетъя но спортъя огъет пуктыны малпаськом, Вавож ёросысь Кионгуртын школаез сямен, нош Пуклёын нылпи садэз паськытатон понна ватсэт пуктыны кутском Александр Бречалов, Удмуртилэн тӧроезСолэн верамезъя, юртъёсты пуктыны коньдон 2021-тӥ арын федерал бюджетысь басьтыны яке 2022-тӥ арын «Гурт интывылъёсты котыр ласянь азинтон» кун программая уксё басьтыны тыршозы. Удмуртиысь кивалтэт азьын 2020-тӥ арозь гуртъёсын лулчеберетъя но спортъя огъетэз пуктонэз йылпумъян но нылпи садэз паськытатон ужпум сылэ. Тодэ вайытом, 2020-2021-тӥ аръёсы «Гурт интывылъёсты котыр ласянь азинтон» программа чотын Удмуртиысь 80 пала гуртъёсын но черкогуртъёсын улон-вылонэз умоятыны чакламын. Висъям коньдонлэн быдӟалаезъя элькунмы нырысетӥ вить улосвылъёс пӧлы пыре – улосвыллы 1 миллиард 700 миллион манет висъязы.  Ватсалом, видеоконференци амалэн меӵак эфир дыръя Александр Бречалов 2021-тӥ арез Удмуртиын Гуртлэн ареныз ялӥз.  Тегъёс: Удмуртия дӥськут лэсьтськон Грак АлександрБречалов  